14. schôdza NR SR - 7.deň - B. popoludní
Dátum: 2017-03-30
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

92. Vážené pani poslankyne, vážení páni poslanci, nerád by som narúšal tú idylku, o ktorej hovoril predrečník, že došlo k zhode na téme amnestií. Ale ja si, naopak, myslím, že aj v tejto téme musí dôjsť k zhode. K zhode koalície aj opozície na tom, že prezident sa nemôže správať ako papaláš. Je úplne jedno, čo si o prezidentovi Kiskovi myslíme, je to úplne jedno. Je tu časť poslancov, najmä z opozície, ktorým imponuje politika Andreja Kisku. To je v poriadku. Áno, ja mám iný názor na mnohé veci a ja si napríklad myslím, že pôsobenie pána prezidenta Kisku v zahraničnej politike je hotová katastrofa. Kvôli selfine s dalajlámom porušiť naše vzťahy s Čínou, rozbiť naše vzťahy s V4, postaviť sa Slovákom v migračnej kríze a obhajovať kvóty a mohol by som pokračovať. To isté v domácej politike, znefunkčňovať Ústavný súd, tie mítingy na akademickej pôde, to sa proste nerobí. Ale o tomto to dneska nie je. My sa dneska bavíme o tom, čo včera predniesol Robert Kaliňák, minister vnútra, lebo sme ho o to požiadali, 128 poslancov vrátane opozície ho požiadalo, aby nám predniesol informáciu, ako sa využíva štátna letka, ako sa využívajú peniaze daňových poplatníkov. A ja teraz len zopakujem fakty. Pretože, a poviem veľmi úprimne a môžte si myslieť, čo chcete, my sme naozaj nevedeli, dokým včera minister nevystúpil, o aké čísla sa jedná. Áno, hovorilo sa, aj Pravda písala pred rokom, aj pán minister to spomínal, že sa stane, že prezident ide domov na predĺžený víkend za manželkou za štátne peniaze. Hovorilo sa. Ja som naozaj si myslel, že sa to stalo päť-šesťkrát, a už som sa pripravoval s tým, že to odsúdim, lebo, samozrejme, nemalo by sa to stať ani raz. No ale keď došiel minister s číslom 319, tak to je škandál, páni kolegovia, škandál! 319, to je niečo, čo sa nestalo v žiadnej krajine žiadnemu prezidentovi v celej histórii. 319-krát zneužiť štátne lietadlo na to, aby som šiel domov za manželkou? (Reakcia z pléna.) To je niečo, čo je nehorázne. Pán Poliačik, toto bolo mimoriadne inteligentné, ale také, aké k vám patrí. 319 súkromných letov pána prezidenta Kisku, 70 % jeho pracovných, alebo jeho využívania štátnej letky je na súkromné účely. Len pre tú štatistiku. Keď si porovnáme lety pána premiéra a pána predsedu parlamentu ako ďalších dvoch najvyšších ústavných činiteľov, dôjdeme k číslu, ktoré je nižšie než súkromné lety Andreja Kisku, prezidenta Slovenskej republiky. To je neuveriteľné! To sú proste neuveriteľné čísla. A ešte neuveriteľnejšie pre občanov Slovenskej republiky to bude, pokiaľ zopakujeme, aké peniaze to stojí daňových poplatníkov. Milión euro. Milión euro, 30-tisíc euro mesačne. Aby si to možno vedeli naši občania lepšie predstaviť, tí starší, ktorí možno ešte žili v čase slovenskej koruny, 30 mil. slovenských korún prelieta Andrej Kiska preto, aby šiel domov za svojou rodinkou, a my sa mu na to všetci skladáme. Ľudia, ktorí zarábajú 500-600 euro, sa skladajú Andrejovi Kiskovi, multimilionárovi, na cesty domov za rodinkou. Fantastické! (Reakcia z pléna.) Fantastické. Viete, opäť pre lepšiu predstavivosť. Bežný človek, ktorý zarobí 500 euro, bežný človek, ktorý zarobí 500 euro mesačne, za celý svoj život, čo 40 rokov maká tvrdo, zarobí štvrť milióna. Štvrť milióna! Čo je štvrtina toho, čo prejazdil Andrej Kiska, kým bol v úrade, na cestu domov za manželkou! A tento 500-eurový človek sa mu na to skladá! Alebo iný príklad. Kiska za jeden mesiac prelieta toľko, čo bežný človek, ten 500-eurový, zarobí za päť rokov poctivej tvrdej roboty. Za päť rokov poctivej tvrdej roboty. Toto je prezident slovenského ľudu, toto je ten chrumkavučký, ňu-ňu-ňu prezident, ktorého natierajú naružovo slovenské médiá deň čo deň. On je nedotknuteľný, on je ten krásny, ktorý chodí vystískať dievčatá, poobjímať a vypusinkovať dámy, on je ten milý, príjemný pán, ktorý chce všetkým dobre. Matka Tereza. Ale médiá ani slovkom nepovedia o tom, že takto zneužíva právomoci verejného činiteľa, že takto zneužíva peniaze daňových poplatníkov. Páni a dámy, to je výsmech občanom, výsmech občanom a čistý papalašizmus. Viete, ono to má až bizarné polohy, bizarné polohy, keď som počúval pána ministra Kaliňáka, že on si lietadlom zaletí aj z Popradu do Košíc, 112 km. To je niečo porovnateľné, ako keby sme si zaleteli my odtiaľto do Nitry. Ja si to neviem predstaviť. Prečo nejaký normálny smrteľník nie je schopný sadnúť do auta, stráviť v ňom 45 minút, aby sa dostal z Popradu do Košíc? Ale si musí zavolať letku, štátnu letku za peniaze daňových poplatníkov z Bratislavy, aby ho vyzdvihla, zobrala ho do Košíc a odletela naspäť do Bratislavy. No to je úplne úžasné a hospodárne nakladanie s peniazmi daňových poplatníkov! Pán Kiska je v tomto smere naozaj matador. Viete, to lietadlo za tých, koľko to trvá tá cesta, keď autom 45 minút, tak koľko môže trvať cesta z Popradu do Košíc? To je normálne až, tá predstava, to auto tam ani, teda to lietadlo tam ani nepreletí, ono tam preskočí. To je otázka niekoľkých minút, to je naozaj niečo, čo je skoro až do Guinnessovej knihy rekordov, čo dokázal pán Kiska stvoriť v rámci svojich cestovateľských vášní. Viete, ja by som mu ešte aj odpustil, že sa mu nechce vykonávať svoj úrad, že trávi v úrade tri dni a je to taký trojdňový prezident, potom si odletí za peniaze daňových poplatníkov do Popradu, štyri dni strávi predĺžený víkend s rodinkou a zase sa vráti a tri dni pusinkuje tie dievčatá a chodí robiť mítingy na akademickú pôdu. V poriadku, robí si marketing. Ale, preboha, nech nezneužíva pritom peniaze daňových poplatníkov! Toto je pre nás kľúčové. Lebo nie je to o kritike pána Kisku, ja opakujem, mám naňho svoj názor, ale je to o tom, aby nezneužíval svoje postavenie, a nielen peniazmi, ale aj tým, čomu sa hovorí rodinkárstvo. Páni kolegovia, pani kolegyne z opozície boli vždy veľmi, veľmi silní v tomto, aby pranierovali každého, kto zneužije svoje postavenie z hľadiska transparentnosti využívania peňazí a z hľadiska nepotizmu, čiže rodinkárstva. Ale pokiaľ sa pán prezident vyberie do Poľska, opäť, samozrejme, špeciálom, aby si zalyžoval s pánom prezidentom Poľska a aby si potom odskočil poklepať kameň na stavbe, ktorú zhodou okolností stavia komerčná firma, kde pracuje jeho dcéra. A to je akože v poriadku? To sa vám zdá byť normálne? Samozrejme, že to musíme ako Národná rada riešiť. A to nie je otázka nejakej nevraživosti voči prezidentovi. To je predsa úplne normálne a ja som presvedčený, že aj kolegovia a kolegyne z opozície to predsa musia podporiť v mene boja proti rodinkárstvu, v mene boja za transparentnosť. Toto nemôže, preboha, nikomu prejsť! Lebo keď to raz prejde Kiskovi, nech je akokoľvek obľúbený v slovenských médiách, na americkej ambasáde a podobne, keď to raz prejde Kiskovi, tak potom som zvedavý, ako budete vy kritizovať kohokoľvek, ak to spraví do budúcnosti. Kohokoľvek. Ak chcete byť konzistentní, kolegovia z opozície, musíte odsúdiť aj konanie prezidenta Kisku. A to stále iba hovorím o faktoch. Keby som hovoril o tom, aké reči sa vedú. Lebo mnohokrát tu počúvam z opozície, že všetky tie kauzy, ktoré boli voči SMER-u, boli vlastne o dohadoch, o tom, čo sa rozpráva, o rôznych konšpiráciách. Nič, žiadne fakty. My tu predkladáme fakty. Keby sme predkladali konšpirácie, alebo tie reči, ktoré počúvame v kuloároch o tom, ako pán prezident vlastne chcel pôvodne lietať svojím súkromným lietadlom, lebo však má svoje súkromné lietadlo a chcel ho dokonca sám pilotovať, ale vraj nespravil psychotesty, a tak nemohol a tak radšej dal prednosť štátnej letke. Toto sa rozpráva. Nech sa pán prezident vyjadrí, či to je naozaj tak. (Reakcia z pléna.) Pán Poliačik, prosím vás, vy ste dneska nejaký naspeedovaný alebo? (Smiech v sále.) Skúste ma nechať dohovoriť, buďte trošku pokojnejší. (Reakcia z pléna. Prerušenie vystúpenia predsedajúcim.) Hrnčiar, Andrej, podpredseda NR SR 93. Poprosím vás, poprosím vás o kľud v rokovacej sále. Blaha, Ľuboš, poslanec NR SR 94. Takže z hľadiska faktov je pre slovenských občanov podľa mňa jasná správa, že 319-krát zneužiť štátnu letku na cestu domov je cez čiaru. A ak to nevidia kolegovia z opozície, tak sa hlásia k tomu najvulgárnejšiemu papalašizmu, aký hádam na Slovensku kto kedy spravil. A potom to povedzte na rovinu. Ak neodsúdite Andreja Kisku v tomto, tak v tom prípade nemáte právo odsudzovať nikoho v ničom. A potom ste aj vy morálne zlyhali. Viete, ale mne sa aj tak páči to, že napriek takémuto šialenému, ukrutnému škandálu, ktorý nemá obdoby, slovenské médiá to spolovice ignorujú. No, úplne ignorovať sa to nedá, lebo sme tu včera o tom dosť veľa hovorili. Ale potom som si schválne pozrel našu fantastickú, skvelú jednu komerčnú televíziu, ako to uchopila, tento problém. Máme tu 319 letov, 319 letov za rodinkou, naozaj súkromná cesta, niečo, čo treba odsúdiť, a myslím si, že to vidí každý. Milión euro. A naša slávna komerčná televízia spraví príspevok, ktorý trval asi päť minút, kde sa prvú minútu, dve venuje tomu, aká bola diskusia v parlamente, kde vyvážene dá priestor aj jednej strane. aj druhej strane, dobre, a potom tri minúty rieši to, že však to vlastne je jedno, lebo pán premiér išiel helikoptérou na MDŽ do Žiliny a to rieši teraz tri minúty a naháňa poslancov SMER-u, ktorí o tom nič nevedia, a teraz sa snaží dotlačiť do toho, čo si o tom myslíte, je to zneužitie? A teraz touto manipuláciou vytvorí dojem, že 319 ciest Andreja Kisku je na úrovni tejto jednej helikoptéry Roberta Fica, ktorý navyše, a to sa ani nespýtali centrály, centrály alebo Úradu vlády, ktorý navyše išiel na stretnutie s VÚC, to znamená na služobnú oficiálnu cestu a nie na MDŽ! Ale to sa nespýta Markíza. Markíza potrebuje vyvolať dojem, že 319 ciest Andreja Kisku je ekvivalentom jednej cesty helikoptérou do Žiliny pána premiéra. Pritom keby sme sa rozprávali, a to asi pán minister povie, o cestách helikoptérou, tak obávam sa, že pán Kiska by ani z tohto nevyšiel ako víťaz. Skúsme sa potom možno spýtať pána ministra, ako sa využíva aj helikoptéra za štátne peniaze. Robert Fico potvrdil, že do Žiliny išiel pracovne. A keď niekedy využil, 4-krát, 4-krát v porovnaní s 319, 4-krát využil štátnu letku, tak to vždy do posledného centu preplatila strana SMER. To znamená, 9 900 euro, lebo boli to stranícke akcie, 9 900 euro. Keby toto isté urobil Andrej Kiska, dneska by zaplatil štátu milión euro. Prečo to nespraví? Povedzte mi jediný dôvod, prečo to nespraví. Viete, ja som niekedy trošku zhnusený z toho, že Andrejovi Kiskovi sa odpúšťajú neuveriteľné veci. Ako označiť Turecko za ostrov stability, to je naozaj príspevok do dejín humoru, ale médiá o tom mlčia. To by som bral, ako, dobre, fandia mu za každú cenu, nech hovoria o jeho politike. Ale keď už ani o takejto elementárnej veci nevedia objektívne komunikovať a informovať občanov, že, áno, náš skvelý, fantastický, naružovo natretý prezident, ktorého všetci milujeme a robíme z neho macíka plyšového, ale spravil takúto vec, tak, ľudia, vedzte to, že 319-krát porušil dobré mravy prinajmenšom a išiel za rodinkou za štátne peniaze. Nie, nepovedia, a keď to povedia, tak na piatej strane alebo v 45. minúte vysielania televíznych novín. Viete, ja si pamätám, lebo som bol pri tom, keď bola tu kauza, kauza ministra Lajčáka s predsedníctvom, že 150-tisíc euro išlo na akciu, prezentáciu Slovenska. A teraz sa riešilo, že tých 150-tisíc euro, prečo to nebolo hentak vysúťažené, onak vysúťažené, všetko bolo podľa pravidiel, ale tri týždne sme tu počúvali deň čo deň, prvé titulky, prvé správy o tom, že slečna Hlávková si myslí, že to malo byť inak alebo že pán Šipoš si myslí, že to má byť inak, alebo Transparency International si myslí, že to má byť inak. A toto sme tri týždne počúvali kvôli 150 tisícom euro, ktoré išli na prezentáciu Slovenskej republiky, ktoré boli minuté na správnu vec. Milión euro, ktoré míňa Andrej Kiska na to, aby šiel za manželkou, tie sú v poriadku, to nikto nerieši, a keď áno, tak na piatej strane malá noticka. Alebo v Markíze trebárs povedať, že helikoptéra predsa išla na MDŽ. Toto je taká šialená manipulácia, že ja som presvedčený o tom, že jedna ambasáda je veľmi hrdá na svojich mopslíkov v jednej televízii, ale obávam sa, že títo mopslíci už na seba hrdí byť nemôžu, pretože porušili akúkoľvek novinársku česť takýmto informovaním verejnosti. Oni zrádzajú svoje poslanie a deň čo deň to robia čoraz okatejšie. Ja si myslím, že toto by sa nemalo diať v Slovenskej republike ako krajine Európskej únie, to by sa nemalo diať ani v Ugande v Afrike. A teraz si pozrime, aké majú výhovorky, aké majú výhovorky obhajcovia pána prezidenta Kisku, lebo počuli sme, že vlastne tých 319 ciest a ten milión euro, že to je v poriadku. Prvá výhovorka, Andrej Kiska sa obhajuje, že on nevedel. Andrej Kiska, prezident Slovenskej republiky, relatívne príčetný človek, nevedel, že existuje rozdiel medzi súkromnou a verejnou cestou. On to netušil. On možno sa pohrával s myšlienkou, že si pôjde zarybárčiť do Grónska a že mu to štát preplatí. Možno sa zahrával s myšlienkou, že pôjde zdolávať pralesy v Amazonke a že štát bude lietať s ním, že to lietadlo pôjde s ním za peniaze daňových poplatníkov. Možno áno, lebo on nevedel. Však on je prezidentom 24 hodín! Takže on si môže vymyslieť akúkoľvek destináciu a teraz ten štát, štátna letka ho tam zavezie. V tejto, v tejto predstave on žil, chúďa naše. A teraz naozaj došiel šok. On zistil po niekoľkých rokoch v úrade, že nie, že nemusel by zneužívať peniaze daňových poplatníkov a mohol by využívať auto, vlak. Ja chápem, že vyvážať sa autom, veľmi luxusným autom, musí byť pre pána prezidenta mimoriadne ponižujúce, lebo však bežní ľudia na Slovensku, samozrejme, používajú autá, tak prečo by on nechodil štátnou letkou? Z Košíc do Popradu (povedané s úsmevom). Ale viete si predstaviť situáciu alebo tie myšlienkové sledy pána Kisku, ktorý teraz rozmýšľa, čo je súkromné a čo verejné, neexistuje rozdiel, ja budem využívať štátnu letku kamkoľvek, kedykoľvek. A potom povie, že nie, ale nie som papaláš, ja som ten ľudový prezident. Tomuto sa proste nedá veriť. Sú len dve možnosti, buď pán Kiska nemá elementárnu znalosť o čomkoľvek, a ja neverím tomu, že nie je príčetný, alebo jednoducho zavádza a klame. On musel vedieť, že zneužíva svoju právomoc! Musel vedieť, že zneužíva peniaze daňových poplatníkov - a v tom prípade je to hanba. A takéto infantilné výhovorky nesvedčia úrovni hlave štátu! Takéto infantilné výhovorky by si v biznise, kde pracoval predtým, nemohol dovoliť. Tak nech si ich nedovoľuje ani v štátnej politike. Druhá výhovorka, a to je výhovorka, ktorú počúvam od kolegov z opozície, vraj cestujú aj iní. Vraj cestujú aj iní a je tu krásny príklad, že však sa išlo do Petrohradu štátnou letkou, poslankyne Národnej rady a podpredsedníčka. Bolo to v roku 2013. V roku 2013, a bola to pani podpredsedníčka Laššáková, ktorá tam mala normálnu oficiálnu pracovnú cestu, špeciálne som si našiel program, kde sa stretla s predsedom parlamentu v Sankt Peterburgu Vjačeslavom Makarovom, mimoriadne vplyvný človek, sám som ho stretol. Mimochodom, Petrohrad má 5 mil. obyvateľov, čiže spolupráca s touto oblasťou je mimoriadne plodná a užitočná z hľadiska diplomacie Slovenskej republiky. Prijatie generálnym sekretárom Medziparlamentného zhromaždenia štátov, členov Spoločenstva nezávislých štátov Alexejom Sergejevom. Stretnutie s Klubom žien podnikateliek, kladenie vencov. To bol normálny zahraničný program. Viete, ak sa vám to nezdá, tak schválne si vytiahnite, čo robil Andrej Kiska v Čile a Argentíne, lebo obávam sa, že nezistíte nič lepšie. Takéto podobné stretnutia tam absolvoval a potom, samozrejme, aj nákupčoky a tak ďalej. Ale to nikto nespochybňuje. Bola to zahraničná oficiálna pracovná cesta. Ale v prípade cesty do Petrohradu sa zase namodeluje situácia a zase slávna, naša krásna, úžasná komerčná a nezávislá hlavne televízia, ktorá príde za kolegyňami z parlamentu, strčí im mikrofón pod ústa, kamery a pýta sa: "Bola to dámska jazda?" A tak žoviálne odpovie, že áno, bola to dámska jazda, lebo tam boli samé ženy. A teraz z toho spravia, žienky si spravili výlet a nebola to oficiálna cesta a bolo to vlastne len zneužívanie peňazí daňových poplatníkov. A teraz toto sa namodeluje, táto jedna kauza, absolútne, absolútne manipulatívna, a dá sa to do komparácie s 319 cestami Andreja Kisku do Popradu za manželkou, na ktoré zneužil, na súkromné cesty, peniaze daňových poplatníkov. Príde vám to fér? Zamyslite sa nad tým. To isté, ďalšia námietka, že cestujú aj iní, a to som počul od pána Viskupiča, kolegu z európskeho výboru, ktorý mi povedal, že však aj ja cestujem, ja ako predseda európskeho výboru. Ja som sa schválne pozrel, aby som tú štatistiku mal pred sebou. Za posledné tri roky, o ktorých hovoríme v prípade pána Andreja Kisku, som bol 8-krát v zahraničí, samé európske destinácie a všade som musel ísť na fóra, ktoré súvisia s výkonom mojej činnosti s európskym výborom. Patrí to k tomu, pretože, áno, európsky a zahraničný výbor sú niečo ako také malé ministerstvo zahraničných vecí v tomto, v tejto, v tomto inštitúte, v parlamente. Osemkrát. Destinácie naozaj lukratívne, ako Rigu a Brusel, to každý chce vidieť a myslím si, že to sú, samozrejme, tie destinácie, ktoré si chce splniť každý cestovateľ. Je to iba o tom. Pracovať som tam išiel osemkrát letecky. Osemkrát za tri roky. A porovnáme to s pánom Kiskom, ktorý išiel za tri roky 454-krát. To potom Slovensko už dneska musí byť v takej diplomatickej kondícii, keď dokázal 454-krát letieť, aby vybavoval štátny záujem Slovenskej republiky, že niet nad Slovensko, lebo Slovensko je dneska momentálne majster sveta v cestovaní. 454-krát. Ja som išiel 8-krát a dokázal som obhajovať záujmy Slovenskej republiky, Národnej rady. Pán Kiska na to potreboval 454-krát. Ale toto sú oficiálne zahraničné pracovné cesty. A teraz porovnajme tie súkromné. Ľuboš Blaha nula, Andrej Kiska 319. A toto je pointa, páni kolegovia. Toto je pointa, na ktorú zabúdame. My sa teraz bavíme o tom, že či je morálne zneužívať na súkromné lety peniaze daňových poplatníkov. Ja tvrdím, že nie, verím tomu, že na tom sa zhodneme. A pokiaľ niekto teraz hovorí, že ale však aj iní cestujú, tak vždy používa iba príklady cestovania, ktoré sú zahraničné oficiálne pracovné cesty. Nepleťme jablká s hruškami! Andrej Kiska zneužíva štátnu letku, kdežto každý, kto ide na zahraničnú oficiálnu pracovnú cestu, pracuje. A nezneužíva štátnu letku a ide tam makať a ide obhajovať Slovensko. Neviem, čo ide obhajovať pán Kiska do Popradu za svojou manželkou, možno svoje záujmy, ale určite nie záujmy Slovenskej republiky. Tretí, tretia výhovorka. Vraj to nie je papalašizmus. Vraj to, že Kiska cestuje do Popradu za manželkou, nie je papalašizmus, veď je prezident, ako prezident má mať nejaký komfort. A tuto naozaj sa treba pozrieť komparatívne na celý svet, či tento druh komfortu doprajú občania jednotlivých krajín aj tým najkrutejším a najkrvavejším diktátorom. No v Severnej Kórei chodí Kim Čong-un za manželkou autom. Neverili by ste. Nie lietadlom, nie štátnou letkou. Spomínal som včera Turkmenbašiho, to je naozaj fantastický diktátor, ktorý si nechal postaviť sochy zlaté, absolútne sa topil v zlate, všetci ho vzývali, všetci boli z neho nadšení a milovali svojho Veľkého otca Turkménska Turkmenbašiho. Ale ani on nechodil domov štátnou letkou, aj on chodil autom. Každý príčetný štátnik bude chodiť domov autom, vlakom alebo lietadlom v prípade, že by býval ďaleko, ale to si zaplatí. Takto je to normálne. Takto je to normálne v každej nieže civilizovanej krajine, v každej krajine, ešte aj, myslím si, že aj v domorodých kmeňoch na Novom Zélande je to prirodzené. Často sa používa príklad, všimnite si, že slovo papalašizmus vlastne na Slovensku sa udomácnilo ešte za bývalého režimu, keď sa premávali aparátčici režimu v Tatrách 613. Tak dneska sa premáva Andrej Kiska tučkom do Popradu lietadlom, a to nie je papalašizmus, ale papaláši boli komunisti, ktorí chodili v autíčkach 613-kach. No to je fantastické! Však si to len porovnajte. Ja si neviem predstaviť, že by si Andrej Kiska ešte pred rokom 1989, keď bol predseda SZM v Naftoprojekte, dovolil objednať si štátne lietadlo. Asi chodil s tou Tatrou 613 ako poctivý komunista. Dneska ako poctivý kapitalista, niečo sa zmenilo? Zrazu už chodí štátnou letkou. Áno, ono sa niekomu oplatilo ten kabát obrátiť. Viete, ja nemám rád, nemám rád pokrytcov, nemám rád ľudí, ktorí predstierajú to, čo nie sú, a Andrej Kiska je krásnym príkladom toho, ktorý hovorí o tom, ako treba pomáhať ľuďom, ako treba pomáhať ľudu, ako treba transparentne nakladať s verejnými peniazmi a najradšej hovorí o veciach, ako je zdravotníctvo a školstvo, samozrejme, pred voľbami, potom už ani muk, ale vo chvíli, keď môže dokázať, že je hospodárny a že myslí na tých ľudí, tak nie. Áno, samozrejme, svoj plat 5-tisíc euro dá na charitu, ale v ten istý mesiac šmahom ruky 30-tisíc euro zoberie z vačku daňových poplatníkov a prelieta ich na cestu domov! Dobrý biznis, 25-tisíc plus. Tak to robil Andrej Kiska celý život. Keď podnikal, vyrobil si obrovské impérium na utrpení ľudí, aby potom cez Dobrého anjela vytváral ilúziu, aký je on úžasný filantrop. Úžasný marketing. Klobúk dole. Ale je tu niečo, čo ja považujem za pokrytecké, neférové a nesprávne. Viete, anjel, sú anjeli, ktorí lietajú, a sú anjeli, ktorí lietajú iba vďaka peniazom daňových poplatníkov. Andrej Kiska je ten druhý druh. A toho sa obávam najviac. Aké je riešenie tejto situácie? Andrej Kiska by mal predstúpiť pred tento parlament, v tom sa zhodneme, mal by sem prísť a obhájiť sa, ak to je vôbec možné. Napríklad Richard Sulík si myslí, že to je neobhájiteľné. Asi prvýkrát súhlasím s Richardom Sulíkom. Toto je naozaj neobhájiteľné. Ale nech sem príde Andrej Kiska, nech má tú odvahu a povie nám, ako je možné, že 319-krát cestoval do Popradu a zneužíval peniaze daňových poplatníkov?! Ako je možné, že obral tento štát o milión euro?! Takto arogantne, takto cynicky! Nech nám to príde povedať. Alebo nech sa ospravedlní verejne a vráti tie peniaze, alebo nech zváži riešenie, ktoré je typické v civilizovaných európskych krajinách, ako je Nemecko alebo Maďarsko, kde prezident za ďaleko menších, pri ďaleko menších prešľapoch odstúpil. V Maďarsku prezident spajcoval diplomovú prácu, čo nestálo maďarských daňových poplatníkov ani jeden forint, ale odstúpil. Náš prezident spravil niečo, čo stálo našich daňových poplatníkov milión euro, a ani nezvažuje odstúpenie. V Nemecku to isté. Prezidenti odstupovali za oveľa menšie kauzy, lebo je to normálne. Preboha, nemôže niekto prelietať milión euro a tváriť sa, že to je v poriadku, milión eur na to, aby šiel pozrieť svoju manželku. Vystískať. Každý chceme vystískať svoju rodinku, ale ja na to používam auto, svoje osobné auto. Takže myslím si, že pán (reakcia z pléna), áno (povedané so smiechom), nie som prezident, to je pravda. Pán Krajniak, presne tak, nie som prezident a verte tomu, že keby som náhodou bol, tak by bol určite pre mňa inšpiráciou skôr uruguajský prezident Mujica, ktorý býva veľmi skromne, jazdí vo veľmi skromnom aute a takisto dáva svoj plat na charitu. Ale nerobí to takto farizejsky, že potom bude využívať štátne peniaze na cesty domov. Tak sa správa férový prezident, ako uruguajský prezident Mujica. Ale Andrej Kiska, ten má zo svojej filantropie iba čistý marketing. A takýchto ľudí ja nemám rád. Čiže pánovi Kiskovi odporúčam, aby došiel do Národnej rady alebo aby verejne vyjadril ľútosť nad tým, čo spravil, aby sa nevyhováral ako malý chlapec: "Všetci ostatní... A Kaliňák mi povedal niečo iné..." Ako, naozaj, je to dospelý človek a vie si zvážiť, že súkromný - verejný, asi tam nejaký rozdiel bude. A ak nám chce povedať, že tento rozdiel nevidí, tak naozaj nie je spôsobilý na to, aby vykonával funkciu prezidenta Slovenskej republiky, prepáčte, lebo na to nemá intelektuálnu kapacitu potom. Ja verím tomu, že má. A preto musí prísť s niečím normálnym, a nie s tým, že nevedel, preboha! Malé deti vedia, že nie je možné takto zneužívať štátnu letku. Takže verím tomu, že pán prezident príde s nejakým vysvetlením, že sa rozhodne správne, resp. že sa pán Bútora rozhodne správne a že pán Kiska jeho rozhodnutie, ako vždy, veľmi pekne prečíta. Ďakujem pekne. (Potlesk.)